РЕШЕНИЕ НА СЪВЕТА
от 28 февруари 2008 година
за изпълнение на Регламент (ЕО) № 168/2007 по отношение на приемането на многогодишна рамка за Агенцията на Европейския съюз за основните права за периода 2007-2012 г.
(2008/203/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност,
като взе предвид Регламент (ЕО) № 168/2007 на Съвета от 15 февруари 2007 г. за създаване на Агенция на Европейския съюз за основните права (1), и по-специално член 5, параграф 1 от него,
като взе предвид предложението на Комисията,
като взе предвид становището на Европейския парламент,
като има предвид, че:
(1)
Предвид целите, за които е създадена Агенцията на Европейския съюз за основните права (наричана по-долу „Агенцията“) и за да може тя да изпълнява своите задачи правилно, конкретните тематични области на нейната дейност следва да се определят в многогодишна рамка, която да обхваща период от пет години, съгласно посоченото в член 5, параграф 2 от Регламент (ЕО) № 168/2007.
(2)
Рамката следва да включва измежду тематичните области на действие на Агенцията борбата с расизма, ксенофобията и свързаните с тях прояви на нетърпимост.
(3)
Рамката следва да отговаря на приоритетите на Съюза, като надлежно взема предвид насоките, които произтичат от резолюциите на Европейския парламент и заключенията на Съвета в областта на основните права.
(4)
Рамката следва да се съобразява с финансовите и човешките ресурси на Агенцията и следва да се изпълнява само в рамките на общностното законодателство.
(5)
Рамката следва да включва разпоредби с оглед осигуряването на взаимно допълване с областите на компетентност на другите органи, служби и агенции на Общността и Съюза, както и с тези на Съвета на Европа и на другите международни организации, действащи в областта на основните права. Агенциите и органите на Общността от най-голямо значение за тази многогодишна рамка са Европейският институт за равенство между половете, учреден с Регламент (ЕО) № 1922/2006 на Европейския парламент и на Съвета от 20 декември 2006 г. за създаване на Европейски институт за равенство между половете (2), и Европейският надзорен орган по защита на данните, създаден с Регламент (ЕО) № 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни (3), както и Европейският омбудсман, чиито цели следователно следва да бъдат взети предвид.
(6)
По време на подготовката на своето предложение Комисията се консултира с Управителния съвет на Агенцията за основните права по време на заседанието му от 12-13 юли 2007 г. и получи коментари в писмен вид с писмо от 25 юли 2007 г.
(7)
Настоящата рамка определя конкретните тематични области на работата на Агенцията, като няколко постоянни задачи на Агенцията са определени в член 4 от Регламент (ЕО) № 168/2007, inter alia, задачата за повишаване на осведомеността на гражданите относно основните им права и за активно разпространение на информация относно дейността на Агенцията.
(8)
Агенцията, по искане на Европейския парламент, Съвета или Комисията, при условие че финансовите и човешките ѝ ресурси го позволяват, може да работи извън определените в многогодишната рамка тематични области в съответствие с член 5, параграф 3 от Регламент (ЕО) № 168/2007,
РЕШИ:
Член 1
Многогодишна рамка
1. Създава се многогодишна рамка за Агенцията на Европейския съюз за основните права (наричана по-долу „Агенцията“) за периода 2007-2012 г.
2. В съответствие с член 3 от Регламент (ЕО) № 168/2007 Агенцията изпълнява задачите, определени в член 4, параграф 1 от Регламент (ЕО) № 168/2007 в рамките на посочените в член 2 от настоящото решение тематични области.
Член 2
Тематични области
Тематичните области са следните:
а)
расизъм, ксенофобия и свързаните с тях прояви на нетърпимост;
б)
дискриминация, основана на пол, раса или етнически произход, религия или убеждения, увреждания, възраст или сексуална ориентация и насочена срещу лица, принадлежащи към малцинства, както и всяка комбинация на тези основания (множествена дискриминация);
в)
обезщетение на жертви;
г)
правата на детето, включително закрила на децата;
д)
убежище, имиграция и интеграция на мигрантите;
е)
визи и граничен контрол;
ж)
участие на гражданите на Съюза в демократичното му функциониране;
з)
информационно общество, и по-специално зачитане на личния живот и защита на личните данни;
и)
достъп до ефикасно и независимо правосъдие.
Член 3
Взаимно допълване и сътрудничество с други органи
1. Агенцията осигурява подходящо сътрудничество и съгласуване със съответните органи, служби и агенции на Общността, държавите-членки, международните организации и гражданското общество, съгласно разпоредбите на членове 7, 8 и 10 от Регламент (ЕО) № 168/2007 за изпълнението на настоящата рамка.
2. По-специално Агенцията съгласува своите дейности с тези на Съвета на Европа в съответствие с разпоредбите на член 9 от Регламент (ЕО) № 168/2007 и на споразумението, посочено в същия член.
3. Агенцията се занимава с въпроси, отнасящи се до дискриминация, основана на пола, само като част от и до степента, до която това е свързано с работата ѝ по общи въпроси на дискриминацията, посочени в член 2, буква б); тя взема предвид, че основните цели на Европейския институт за равенство между половете, учреден с Регламент (ЕО) № 1922/2006, е да допринася и да насърчава равенството между половете, включително интеграцията на половете във всички политики на Общността и в произтичащите от тях национални политики, както и да се бори с дискриминацията, основана на пола, и да повишава осведомеността на гражданите на ЕС относно равенството на половете чрез предоставянето на техническа помощ на институциите на Общността, и по-специално на Комисията и на властите на държавите-членки.
4. Агенцията изпълнява задачите си в областта на правата на човека, отнасящи се до информационното общество, без да засяга отговорността на Европейския надзорен орган по защита на данните по гарантиране, че основните права и свободи на физическите лица, и по специално правото им на неприкосновеност, се зачитат от институциите и органите на Общността в съответствие със задълженията и правомощията, предвидени в членове 46 и 47 от Регламент (ЕО) № 45/2001.
Съставено в Брюксел на 28 февруари 2008 година.